На основу члана 123. тачка 3. Устава Републике Србије, а у вези члана 79. Закона о управљању отпадом („Службени гласник РС”, бр. 36/09, 88/10, 14/16 и 95/18 - др. закон),

Влада доноси

У Р Е Д Б У

О ИЗМЕНАМА УРЕДБЕ О ПРОИЗВОДИМА КОЈИ ПОСЛЕ УПОТРЕБЕ ПОСТАЈУ ПОСЕБНИ ТОКОВИ ОТПАДА, ОБРАСЦУ ДНЕВНЕ ЕВИДЕНЦИЈЕ О КОЛИЧИНИ И ВРСТИ ПРОИЗВЕДЕНИХ И УВЕЗЕНИХ ПРОИЗВОДА И ГОДИШЊЕГ ИЗВЕШТАЈА, НАЧИНУ И РОКОВИМА ДОСТАВЉАЊА ГОДИШЊЕГ ИЗВЕШТАЈА, ОБВЕЗНИЦИМА ПЛАЋАЊА НАКНАДЕ, КРИТЕРИЈУМИМА ЗА ОБРАЧУН, ВИСИНУ И НАЧИН ОБРАЧУНАВАЊА И ПЛАЋАЊА НАКНАДЕ

Члан 1.

У Уредби о производима који после употребе постају посебни токови отпада, обрасцу дневне евиденције о количини и врсти произведених и увезених производа и годишњег извештаја, начину и роковима достављања годишњег извештаја, обвезницима плаћања накнаде, критеријумима за обрачун, висину и нaчин обрачунавања и плаћања накнаде (,,Службени гласник РС”, бр. 54/10, 86/11, 15/12, 3/14 и 95/18 - др. закон), члан 4. мења се и гласи:

,,Члан 4.

Дневну евиденцију о количини и врсти произведених и увезених производа који после употребе постају посебни токови отпада, као и годишњи извештај воде обвезници плаћања накнаде за производе који после употребе постају посебни токови отпада.

Дневна евиденција из става 1. овог члана води се у писаном и/или електронском облику на Обрасцу 1, који је одштампан уз ову уредбу и чини њен саставни део.

Обвезници извештавања годишњи извештај из става 1. овог члана достављају Агенцији за заштиту животне средине (у даљем тексту: Агенција) на Обрасцу 2, који је одштампан уз ову уредбу и чини њен саставни део.

Годишњи извештај из става 1. овог члана доставља се Агенцији као електронски документ, уносом података у информациони систем Националног регистра извора загађивања, у складу са прописима који уређују електронска документа, електронску идентификацију и услуге од поверења у електронском пословању, до 31. марта текуће године са подацима за претходну годину.

У случају да обвезник накнаде, током године за коју се достављају подаци није вршио увоз односно производњу производа који после употребе постају посeбни токови отпада, доставља Агенцији изјаву о томе.

Изјава из става 5. овог члана потписана квалификованим електронским потписом законског заступника или лица овлашћеног од стране законског заступника, доставља се у електронском облику (pdf формат фајла) на одговарајућу адресу електронске поште објављену на интернет порталу Агенције до 31. марта текуће године за претходну годину.”

Члан 2.

Образац 1 и Образац 2, који су одштампани уз Уредбу о производима који после употребе постају посебни токови отпада, обрасцу дневне евиденције о количини и врсти произведених и увезених производа и годишњег извештаја, начину и роковима достављања годишњег извештаја, обвезницима плаћања накнаде, критеријумима за обрачун, висину и начин обрачунавања и плаћања накнаде (,,Службени гласник РС”, бр. 54/10, 86/11, 15/12, 3/14 и 95/18 - др. закон) и чине њен саставни део, замењују се новим Обрасцем 1 и Обрасцем 2, који су одштампани уз ову уредбу и чине њен саставни део,

Члан 3.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број: 110-6765/2021

У Београду, 29. јула 2021. године

В Л А Д А

ПРЕДСЕДНИК

Ана Брнабић, с.р.